b'\n_START_ARTICLE_\nHammershus\n_START_SECTION_\nHistorie\n_START_PARAGRAPH_\nBorgen menes grundlagt i begyndelsen af 1200-tallet, muligvis efter f\xc3\xa6lles overenskomst mellem kongen, Valdemar Sejr og \xc3\xa6rkebiskoppen i Lund, Anders Sunesen. Rimeligvis er det den borg Jakob Erlandsen n\xc3\xa6vnte, da han forsvarede sine byggeaktiviteter med, at han blot udbyggede en eksisterende borg, da Christoffer 1. klagede over, at han br\xc3\xb8d forbuddet imod at bygge nye borge._NEWLINE_I 1265 blev borgen erobret af Erik Klipping, men blev givet tilbage til \xc3\xa6rkebiskoppen i 1276, s\xc3\xa5 den under de efterf\xc3\xb8lgende \xc3\xa6rkebiskopper Jens Grand og Esger Juul kunne spille en vigtig rolle i magtspillet mellem konge og kirke._NEWLINE_Erik 6. Menved var utilfreds med, at fredl\xc3\xb8se kunne s\xc3\xb8ge ly p\xc3\xa5 borgen, og i 1319 lykkedes det marsken Ludvig Albertsen Eberstein at indtage borgen._NEWLINE_Eberstein var f\xc3\xb8rst kongens h\xc3\xb8vedsmand p\xc3\xa5 borgen, men da den i 1321 blev givet tilbage til \xc3\xa6rkebiskoppen af Christoffer 2., var han borgherre for \xc3\xa6rkebispes\xc3\xa6det i Lund. I 1324 \xe2\x80\x93 1325 forsvarede han borgen mod angreb og belejring af rigsmarsk Peder Vendelbo. Efter 16 m\xc3\xa5neders belejring overgav Eberstein sig, og kong Valdemar Atterdag overtog herred\xc3\xb8mmet over borgen, men gav den kort efter tilbage til \xc3\xa6rkebispes\xc3\xa6det, der beholdt borgen indtil 1522, da Christian 2. gjorde krav p\xc3\xa5 Hammershus og efterf\xc3\xb8lgende satte biskoppen fra Odense, Jens Andersen Beldenak, i varet\xc3\xa6gt p\xc3\xa5 borgen._NEWLINE_I 1522 blev Hammershus erobret af l\xc3\xbcbeckerne. De istandsatte borgen og benyttede den i de \xc3\xa5r, de fra 1526 havde Bornholm i pant. Fra 1576 var Hammershus atter p\xc3\xa5 den danske konges h\xc3\xa6nder._NEWLINE_Ved Roskildefreden i 1658 fik svenskerne ogs\xc3\xa5 Bornholm, og de indsatte Johan Printzensk\xc3\xb6ld som guvern\xc3\xb8r. De bornholmske opr\xc3\xb8rere ledet af Jens Pedersen Kofoed slog ham, i december samme \xc3\xa5r, ihjel i R\xc3\xb8nne og erobrede dagen efter borgen. Det var Villum Clausen der dr\xc3\xa6bte Guvern\xc3\xb8ren. Herefter tilb\xc3\xb8d de \xc3\xb8en til den danske konge.\n_START_SECTION_\nF\xc3\xa6stningsv\xc3\xa6rk og statsf\xc3\xa6ngsel\n_START_PARAGRAPH_\nHammershus er anlagt p\xc3\xa5 en 74 meter h\xc3\xb8j klippe og fylder med sine forborge et areal p\xc3\xa5 henved 35.000 kvadratmeter. Ringmurene har en l\xc3\xa6ngde p\xc3\xa5 omkring 750 meter. I det nordvestlige hj\xc3\xb8rne finder man en dam, der kan have forsynet slottet med fersk vand. Mod havet er der stejle klipper og til de andre sider vanskeligt passabelt, klippefyldt terr\xc3\xa6n. Mantelt\xc3\xa5rnet blev opf\xc3\xb8rt af Bernt Knop, som ogs\xc3\xa5 forst\xc3\xa6rkede f\xc3\xa6stningsv\xc3\xa6rkerne, der fordrev to svenske orlogsskibe med sine kanoner s\xc3\xa5 sent som i 1645._NEWLINE_Efter 1576, hvor borgen igen var p\xc3\xa5 danske h\xc3\xa6nder lod man den forfalde, fordi den efterh\xc3\xa5nden betragtedes som et utidssvarende f\xc3\xa6stningsv\xc3\xa6rk, f.eks. p\xc3\xa5 grund af skydev\xc3\xa5benes forbedring. Den blev derfor anvendt som statsf\xc3\xa6ngsel for bl.a. Corfitz Ulfeldt og Leonora Christina Ulfeldt, der blev indsat i 1660. Efter deres flugt fra Mantelt\xc3\xa5rnet og efterf\xc3\xb8lgende tilfangetagelse blev de placeret i et m\xc3\xb8rkt slotskapel, men senere igen indsat i Bl\xc3\xa5t\xc3\xa5rn \xe2\x80\x93 p\xc3\xa5 hver sin etage._NEWLINE_I 1743 blev Hammershus r\xc3\xb8mmet og derefter anvendt som stenbrud, der blandt andet blev brugt til at bygge hovedvagten i R\xc3\xb8nne, den sidste slotspr\xc3\xa6st var allerede i 1648 befordret til sognepr\xc3\xa6sten i Nyker. I 1822 blev borgen \xe2\x80\x93 ruinen heraf \xe2\x80\x93 fredet.'